
Els que no coneguerem En Llorenç Garcias i Font no'l podem recordar 
únicament com un naturalista, sol i vern, que tresca muntanyes i plans à la 
caça de bestioles i plantes desconegudes. Mes tost s'en presenta com. un 
home que rés no té d'esquíu, molt sociable, posseidor d'un esperit altament 
cívic, sempre dispost a servir els interessos de la comunitat de la que forma 


part. 


6 JOSEP SUREDA 1 BLANES 


Pocs són els qui com ell han conegut la fesomía de la nostra terra con- 
vençut de que mal pot tenir notícia del món qui no coneix la contrada on 
viu. 


Apotecari rural practicà un excursionisme que podiem qualificar de 
pagesivol. Per el ciutadà sortir d'excursió es alliberar-se de la vida de cada 
dia: arrossegat per un alè de llibertat es captivat per els espectacles de la 
naturalesa: sent l'esgarrifança dels cingles alterosos, l'excita la visió d'un 
arbre florit, el cant soledà d'un aucell i contempla amb estupor una posta 
sagnanta. El pagès encerta la manera d'esquivar el perill de l'espadat abrup- 
te, sap el nom del arbre florit i destria en el cant d'un aucell si. el que canta 
és una cadernera, un verderol, un passarell o un busqueret. El ciutadà és 
commogut per la vermellor tràgica del ponent: el pagès no sent cap desfici 
i pensa en si demà ferà vent. Això no és una limitació del contemplatiu. Ex- 
perimenta l'emoció que produeix la bellesa de la naturalesa i l'estima tant 
que si té que allunyar-se se corfon d'enyorança: la comprensió dels fenòmens 
naturals i dels éssers que en la terra viven, acosta l'excursionista al estudi 
de les ciències naturals. 


Quant Llorenç Garcias començà els seus estudis universitaris els nostres 
naturalistes traballaven sovint individualment i dispersos per tot el pais i, a 
vegades, ignoraven que altres naturalistes escorcollaven el mateix tema, tot 
i habitant en una altra comarca. 


Era natural que sentísim la fretura d'un refugi on poder bescanviar les 
seve impressions i consultar sobre els propis descobriments. D'aquesta ne- 
cessitat va néixer, l'any 1899, l'Institució Catalana d'Historia Natural, i un 
dels primers socis fou el nostre amic. El Centre Excursionista de Catalunya 
agombolá la naixent institució en son estatge social. La casa estava en la ra- 
conada del carrer del Paradís, un vell carrer de Barcelena per on corre un 
airí d'histories passades. El recer era humil i contrastava amb l'entusiasme 
dels socis. 


Aviat l'Institució pogué publicar un Butlletí (1 de janer de 1901) que 
encara dura, si be patí alguna interrupció per causes alienes à la ciencia, i 
al desig del socis. Seguiren à la publicació del Butlletí altres dues series d'e- 
dicions: les Memories (1902-1931) i la titolada Traballs de PInstitució Ca- 
talana d'Historia Natural (1915-1922), 

Llorenç Garcias serà un assidu colaborador del Butlleti. Son primer ar- 
ticle du per epígraf Una excursió d'Artà à les Coves (1904): seguiren el cicle 
Plantes dels voltants d'Artà i Capdepera (1905, 1907, 1909, 1917, 1919 i 
1923). En el mateix butlletí publicà: Un cas d'anomalid vegetal (1910), 
Algunes algues de Mallorca (1919), Flora balear. Lluc-Torrent de Pareys 
(1922, 1937). Dels seus treballs botànics cal esmentar també Nueva contri- 
bución al estudio de la Flora balear publicat en Collecta Botànica de Bar- 
celona (1953) Notas botánicas en el Boletín dela Sociedad de Historia Natu- 
ral de Baleares (1954), | 


En els seus escrits científics tocà igualment alguns punts de zoologia: 
Insectes d'Artà i Capdepera (ButMetí de Institució catalana d'Història Na- 
tural, 1907): Un crustaci cego de la Cova dels Hams (idem. 1911); La 
entomologia balear y el Rdo. P. Navás (Boletín de la Sociedad Balear de 
Historia Natural, 1952); Himenópteros de Artà (idem. 1953). 


Un company nostre naturalista examinará, millor de com jo ho feria, el 
mèrit científic de les publicacions esmentades. La meva tasca se redueix a 
mostrar-vos, en esborrany, alguns caires de la personalitat de Llorenç Garcias. 


Visqué en una vila pagesa essencialment agrícola. Conrar suposa la 
naturalesa i un treball inteHigent per fer-li donar profit, tota millora està 
lligada amb el nivell cultural del conrador: per aixecar-lo maldà Garcias. 


S'aplegà amb els elements cultes de la vila per a fundar el Museu d'Artà 
amb un entusiasme mai decandit en la seva llarga vida. Una de les colec- 
cions més importants exposades en el museu es troba en la secció de prehis- 
tòria, Garcias va estar present sempre en les excavacion fetes per iniciativa 
del Museu, i, en general, es pot dir que cap activitat li fou extranya; sempre 
va estar disposat a ajudar. Però, la seva contribució més personal es troba 
en la secció d'Història Natural. Per cura seva allà anaren a parar els exem- 
plars més importants de la fauna i de la flora característica del terme d'Artà, 
aucells, peixos, insectes, reptils, tot quedà allà exposat a la mirada del cu- 
riós visitant. Hi dugué també un copiós herbari recollit per ell mateix, Apo- 
tecari generós més envant farà donació d'un altre herbari, amb la coHaboració 
de Pere C, Palau, al Colegi de Farmacèutics balear. 

Es llarga la llista de especialistes extrangers i del pais que el consulta- 
ven, Segurament que si intentavem anomenar-los d'alguns ens oblidariem. 
Senyalarem únicament que fou amb l'inoublidable Bartomeu Darder i Pericàs 
1 amb P. Fallot el guia insubstituible a Mallorca del XIV Congrés Geològic 
internacional que tanta trascendència tingué. 


Farmacèutic en una vila pagesa on la nostra llengua es ben viva en la 
boca del poble, descobrí que en l'idioma està el més genuí i perenne del 
mallorquí i no dubtà en emprar-lo en les seves comunicacions científiques 
demostrant, amb l'exemple, que el mallorquí és apta per a l'expressió de les 
idees científiques. 

